Σέξτος Πομπήιος (συγγενής Πομπήιου Μάγνου)

Με το όνομα αυτό υπάρχουν οι εξείς:

 Σέξτος Πομπήιος Ι: αδελφός του Γ. Πομπηίου Στράβωνα 
Ο Σέξτος Πομπήιος Βιρδόκτος, λατινικά: Sextus Pompeius Virdoctus (άκμασε. τέλη 2ου - αρχές 1ου αι. π.Χ.) ήταν Ρωμαίος, που γεννήθηκε σε οικογένεια ιππέων στο Πικηνόν (στα νότια και βόρεια των σύγχρονων περιοχών Mάρκε και Aμπρούτσο αντίστοιχα) στην κεντρική Ιταλία, στην ακτή της Αδριατικής. Το επίθετό του Virdoctus υποδηλώνει, ότι ήταν πρωτότοκο παιδί και γιος.

Η μητέρα του Σέξτου Πομπήιου Ι ονομαζόταν Λουκιλία. Η οικογένεια της Λουκιλίας καταγόταν από τη Σουέσα Αουρούνκα (νυν Σέσα Αουρούνκα) και ήταν αδελφή του σατυρικού ποιητή Γάιου Λουκίλιου. Ο Λουκίλιος ήταν φίλος του Ρωμαίου στρατηγού Σκιπίωνα Αιμιλιανού. Ο παππούς του Σέξτου Πομπηίου Ι ήταν ο Γναίος Πομπήιος, ενώ ο πατέρας του ήταν ο Σέξτος Πομπήιος. Ο μικρότερος αδελφός του ήταν ο ύπατος Γναίος Πομπήιος Στράβων και αδελφή του η Πομπηία. Μέσω του αδελφού του, ήταν ο εκ πατρός θείος του Γ. Πομπήιου Μάγνου και της αδελφής του Πομπηίας.

Ο Σέξτος Πομπήιος Ι δεν απέκτησε, ποτέ, κανένα υψηλό κρατικό αξίωμα, αν και απέκτησε μεγάλη φήμη ως λόγιος άνθρωπος. Ο ιστορικός και συγκλητικός Μ. Τ. Κικέρων, επαίνεσε τον Σέξτο στα γραπτά του για την ακριβή του γνώση της γεωμετρίας, του στωικισμού και της νομολογίας. Η μόνη φορά που το όνομά του καταγράφηκε στα ρωμαϊκά δημόσια πράγματα ήταν, όταν σε μια περίπτωση, ο Σέξτος Πομπηίος Ι ήταν παρών με τον μικρότερο αδελφό του Γ. Π. Στράβωνα, ύπατο το 89 π.Χ., στο στρατόπεδο εκείνου κατά τη διάρκεια του Κοινωνικού Πολέμου.

Ο Σέξτος Πομπήιος Ι νυμφεύτηκε μία Ρωμαία που δεν κατονομάζεται, και απέκτησε δύο γιους: τον νεότερο Σέξτο Πομπήιο ΙΙ και τον Κόιντο Πομπήιο. Ο δεύτερος γιος του είναι γνωστός μόνο από τις επιστολές του Κικέρωνα. Σε μια από τις επιστολές του, ο Κικέρων είχε συστήσει τον Κόιντο Πομπήιο σε μια αχρονολόγητη επιστολή που απευθυνόταν στον Κούριο, ο οποίος ήταν Ρωμαίος ανθύπατος μιας (άγνωστης) ρωμαϊκής επαρχίας.

 Σέξτος Πομπήιος ΙΙ: εξάδελφος του Γ. Πομπήιου Μάγνου 
Ο Σέξτος Πομπήιος ΙΙ, λατινικά: Sextus Pompeius ήταν Ρωμαίος που έζησε τον 1ο αι. π.Χ., και ήταν γιος του Σέξτου Πομπήιου Ι. Ήταν εξάδελφος του Γ. Πομπήιου Μάγνου (ενός της Πρώτης Τριανδρίας) και της αδελφής του Πομπηίας. Πολύ λίγα είναι γνωστά γι' αυτόν.

 Σέξτος Πομπήιος ΙΙΙ: ύπατος το 35 π.Χ. 
Ο Σέξτος Πομπήιος ΙΙΙ, λατινικά: Sextus Pompeius ήταν Ρωμαίος, που έζησε τον 1ο αι. π.Χ., και ήταν εγγονός του Σέξτου Πομπήιου Ι. Η μητέρα του είναι μια Ρωμαία, που δεν κατονομάζεται. Υπήρξε ύπατος το 35 π.Χ. ως συνάδελφος του Λεύκιου Κορνιφίκιου. Αυτή ήταν η ίδια χρονιά που σκοτώθηκε στην Ασία ο εκ πατρός 2ος εξάδελφός του Σέξτος Πομπήιος.

Ο Γάιος Στερν υπέθεσε, ότι αυτός ο Σέξτος Πομπήιος ΙΙΙ αναδύθηκε από την αφάνεια, για να υπηρετήσει την υπατεία τού 35 π.Χ., ώστε να εκπληρώσει τη δέσμευση που έδωσε η Δεύτερη Τριανδρία στον Σέξτο Πομπήιο -τον γιο του Γ. Πομπήιου Μάγνου- ότι θα γινόταν ύπατος στο εγγύς μέλλον. Εφόσον ο μελλοντικός Αύγουστος είχε δεσμευτεί, ότι ο Σέξτος Πομπήιος θα γινόταν ύπατος, εκπλήρωσε αυτή τη δέσμευση με έναν διαφορετικό Σέξτο Πομπήιο (τον ΙΙΙ), καθώς ο γιος του Γ. Πομπήιου Μάγνου ηττήθηκε στις μάχες των Μυλών και του Ναυλόχου το 36 π.Χ., και κατέφυγε στην ελληνική Ανατολή.

 Σέξτος Πομπήιος ΙV: ύπατος το 14 μ.Χ. 
Ο Σέξτος Πομπήιος IV, λατινικά: Sextus Pompeius, ήταν Ρωμαίος συγκλητικός, που έζησε τον 1ο αι. π.Χ. και τον 1ο αι. μ.Χ. Φαίνεται να είναι ο τελευταίος γνωστός άμεσος απόγονος του αρχικού Σέξτου Πομπήιου Ι. Φαινόταν να έχει έναν πνευματώδη χαρακτήρα, και να είναι πολύ έξυπνος. Ο Σέξτος Πομπήιος IV ήταν προστάτης της λογοτεχνίας, και ο Ρωμαίος ποιητής Οβίδιος του απηύθυνε τέσσερα ποιήματα, όταν ζούσε στην εξορία. Αυτά τα ποιήματα συγκεντρώθηκαν στο 4ο βιβλίο των Eπιστολών εκ Πόντου (Εpistulae ex Ponto). 

H σχέση του με τον προηγούμενο Σέξτο Πομπήιο ΙΙΙ είναι προβληματική. Mμερικοί συγγραφείς συμπεραίνουν ότι ήταν γιος του υπάτου του 35 π.Χ.. Ωστόσο ο Ρόναλντ Σάυμ σημειώνει "θα πρέπει να υπάρχει μία ενδιάμεση γενεά, όπως συμβαίνει στα μέλη άλλων ευγενών οικογενειών". Με βάση τον ισχυρισμό του Δίωνα Κάσσιου ότι αυτός ο Σέξτος Πομπήιος ΙV είχε σχέση με την αυτοκρατορική οικογένεια, ο Σάυμ καταγράφει ορισμένα πιθανά άτομα, που θα μπορούσαν να ήταν η μητέρα του. Μερικοί ερευνητές ακολουθούν τον Μπαρτολομέο Μποργκέζι και ισχυρίζονται ότι αυτή ήταν κόρη του Λεύκιου Μάρκιου Φιλίππου αντικαταστάτη υπάτου το 38 π.Χ. Ο Σάυμ προτείνει ότι μπορεί να ήταν κόρη του Σέξτου Απουλήιου υπάτου το 29 π.Χ., ή η κόρη τού αδελφού του Mάρκου Απουλήιου υπάτου το 20 π.Χ.

Ο Σέξτος Πομπήιος ΙV υπηρέτησε ως ύπατος το 14 μ.Χ. μαζί με τον Σέξτο Απουλήιο. Οι δύο άνδρες κατείχαν το αξίωμα, όταν απεβίωσε ο πρώτος Ρωμαίος Αυτοκράτορας, ο Αύγουστος, και ήταν οι πρώτοι που ορκίστηκαν πίστη στον νέο Αυτοκράτορα Τιβέριο, τον υιοθετημένο γιο και διάδοχο του Αυγούστου. Στην κηδεία του Αυγούστου, ο Σέξτος Απουλήιος έσπασε το πόδι του. 

Στη βασιλεία του Τιβέριου, ήταν ένας από τους επτά μάρτυρες του Senatus consultum de Cn. Pisone patre, επίσημη πράξη της Ρωμαϊκής Συγκλήτου σχετικά με τη δίκη και την τιμωρία του Γναίου Καλπούρνιου Πίσωνα. Η πράξη δημοσιεύτηκε στις 10 Δεκεμβρίου 20 μ.Χ.  Αργότερα, ο Σέξτος Πομπηίος ΙV υπηρέτησε ως ανθύπατος της Ασίας από το 24 έως το 26. 

Ο Σενέκας ο Νεότερος παραπέμπει στον πλούτο ενός Πομπηίου, του οποίου οι περιοχές περιλάμβαναν τις πηγές και τις εκβολές ποταμών. Στη συνέχεια τον πλούτο τον αντιπαραθέτει με το ότι ο Καλιγούλας πήρε τον Πομπήιο στο παλάτι του, και τον έκανε να πεθάνει από την πείνα. στη συνέχεια να κανονίζει μια δημόσια κηδεία για το θύμα του. Αν και οι ειδικοί συχνά ταυτίζουν αυτή την αναφορά του Σενέκα σε έναν Πομπήιο με αυτόν τον Σέξτο Πομπήιο ΙV, ο Σάυμ επισημαίνει ότι αυτό θα οδηγούσε σε «ενδιαφέρουσες (ή μάλλον αδύνατες) συνέπειες για τη χρονολόγηση του Βαλέριου Μάξιμου», και υποστηρίζει ότι ο Πομπήιος, για τον οποίο ο Καλιγούλας ήταν τόσο αφιλόξενος, είναι ένας κατά τα άλλα μη επιβεβαιωμένος γιος.

Γενεαλογία

 Αναφορές 

 Πηγές 
 Tacitus - Annals
 https://web.archive.org/web/20080503112904/http://www.ancientlibrary.com/smith-bio/1930.html
 Article title 

Κατηγορία:Ρωμαίοι πολιτικοί